|  |  |
| --- | --- |
| Iestāde:Izglītības un zinātnes ministrija kā Eiropas Savienības fondu atbildīgā iestāde | Dokumenta nosaukums:Vienas vienības izmaksu likmes noteikšanas un piemērošanas metodika plašākas mācīšanās pieredzes norišu attiecināmībai 4.2.2.1. pasākumā “Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē” |
| Sagatavoja:Struktūrfondu departaments | Apstiprināts:Struktūrfondu departamenta direktores, atbildīgās iestādes vadītājas I. Miķelsones 20.05.2025. rīkojums Nr. 1-2e/25/161 | Variants:1 | Datums:20.05.2025. | Lapaspuses:12 |

Latvijas Republikas

Izglītības un zinātnes ministrija

Eiropas Savienības fondu vadībā iesaistītā atbildīgā iestāde

**Vienas vienības izmaksu likmes noteikšanas un piemērošanas metodika plašākas mācīšanās pieredzes norišu attiecināmībai 4.2.2.1. pasākumā “Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē”**



Rīgā

2025

**Saturs**

[I Vispārīgie jautājumi 3](#_Toc197947087)

[II Normatīvie akti un informācijas avoti 3](#_Toc197947088)

[III Likmes aprēķina vispārējie principi un pamatojums 4](#_Toc197947089)

[IV Rezultatīvais rādītājs, tā attiecināšana un iekļaušana maksājumu pieprasījumos 7](#_Toc197947090)

[V Noslēguma jautājumi 9](#_Toc197947091)

VI Pielikums …………………………………………………………………………………10

# I Vispārīgie jautājumi

1. Metodika “Vienas vienības izmaksu likmes noteikšanas un piemērošanas metodika plašākas mācīšanās pieredzes norišu attiecināmībai 4.2.2.1. pasākumā “Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē”” (turpmāk – metodika) **nosaka vienas vienības izmaksu standarta likmi** (turpmāk – likme) **un tās piemērošanas nosacījumus** **STEM (dabaszinātnes, matemātika, tehnoloģijas) un pilsoniskās līdzdalības plašākas mācīšanās pieredzes norišu attiecināmībai** Eiropas Savienības kohēzijas politikas programmas 2021.–2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.1. pasākumā "Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē" (turpmāk – 4.2.2.1. pasākums).
2. Metodiku piemēro saskaņā ar Ministru kabineta 2024. gada 17. decembra noteikumu Nr. [882](https://likumi.lv/ta/id/357341-eiropas-savienibas-kohezijas-politikas-programmas-2021-2027-gadam-4-2-2-specifiska-atbalsta-merka-uzlabot-izglitibas-un) "Eiropas Savienības kohēzijas politikas programmas 2021.–2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.1. pasākuma "Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē" īstenošanas noteikumi" (turpmāk – MK noteikumi Nr. 882) 22. punktu.
3. Metodika attiecas uz 4.2.2.1. pasākuma finansējuma saņēmēju un sadarbības partneriem. Saskaņā ar MK noteikumu Nr. 882 12. punktu finansējuma saņēmējs ir valsts pārvaldes iestāde, kas ir atbildīga par vispārējās izglītības satura īstenošanas pārraudzību[[1]](#footnote-2). Saskaņā ar MK noteikumu 13. punktu sadarbības partneri ir pašvaldības, kas ir pirmsskolas, vispārējās un profesionālās izglītības iestāžu dibinātājas, un valsts dibinātas vispārējās un profesionālās izglītības iestādes (tai skaitā koledžas), valsts augstskolu dibinātas akreditētas izglītības iestādes un citu juridisku personu dibinātas akreditētas pirmsskolas, vispārējās un profesionālās izglītības iestādes, kas īsteno Latvijā licencētas vispārējās izglītības programmas pirmsskolas, pamata un vidējās izglītības pakāpē un profesionālās izglītības programmas pamata un vidējās izglītības pakāpē.

# II Normatīvie akti un informācijas avoti

1. Metodika izstrādāta saskaņā ar šādu normatīvo regulējumu un informācijas avotiem:
	1. Eiropas Parlamenta un Padomes 2021. gada 24. jūnija Regulas (ES) Nr. [2021/1060](https://eur-lex.europa.eu/eli/reg/2021/1060/2024-06-30), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai[[2]](#footnote-3): 53. panta 3. punkta d) apakšpunktu;

4.2. MK noteikumu Nr. 882 22. punktu;

4.3. [likumu](https://likumi.lv/ta/id/348569-par-valsts-budzetu-2024-gadam-un-budzeta-ietvaru-2024-2025-un-2026-gadam) “Par valsts budžetu 2024. gadam un budžeta ietvaru 2024., 2025. un 2026. gadam” un Ministru kabineta 2023. gada 19. decembra noteikumiem Nr. [817](https://likumi.lv/ta/id/348690-kartiba-kada-aprekina-un-pieskir-valsts-budzeta-finansejumu-kulturizglitibas-programmas-latvijas-skolas-soma-istenosanai) “Kārtība, kādā aprēķina un piešķir valsts budžeta finansējumu kultūrizglītības programmas “Latvijas skolas soma” īstenošanai” (turpmāk – MK noteikumi Nr. 817), kur kultūrizglītības programmas īstenošanai valsts budžeta programmā 21.00.00 „Kultūras mantojums” noteikts valsts budžeta finansējums kultūrizglītības programmai “Latvijas skolas soma” (turpmāk – valsts budžeta programma “Latvijas skolas soma”), norišu apmeklējumam kultūrizglītībā, kas ir līdzīga veida darbība, kā 4.2.2.1. pasākumā, 2024., 2025. un 2026. gadā paredzot 10 *euro* uz vienu izglītojamo vienai norisei[[3]](#footnote-4);

4.4. Finanšu ministrijas vadlīnijām Nr. [1.1.](https://www.esfondi.lv/normativie-akti-un-dokumenti/2021-2027-planosanas-periods/vadlinijas-par-vienkarsoto-izmaksu-izmantosanas-iespejam-un-to-piemerosana-eiropas-savienibas-kohezijas-politikas-programmas-2021-2027-gadam-ietvaros) “Vadlīnijas par vienkāršoto izmaksu izmantošanas iespējām un to piemērošana Eiropas Savienības kohēzijas politikas programmas 2021.–2027. gadam ietvaros”[[4]](#footnote-5);

4.5. Ministru kabineta 2018. gada 21. novembra noteikumiem Nr. [716](https://likumi.lv/ta/id/303371-noteikumi-par-valsts-pirmsskolas-izglitibas-vadlinijam-un-pirmsskolas-izglitibas-programmu-paraugiem) “Noteikumi par valsts pirmsskolas izglītības vadlīnijām un pirmsskolas izglītības programmu paraugiem”, Ministru kabineta 2018. gada 27. novembra noteikumiem Nr. [747](https://likumi.lv/ta/id/303768-noteikumi-par-valsts-pamatizglitibas-standartu-un-pamatizglitibas-programmu-paraugiem) “Noteikumi par valsts pamatizglītības standartu un pamatizglītības programmu paraugiem” un Ministru kabineta 2019. gada 3. septembra noteikumiem Nr. [416](https://likumi.lv/ta/id/309597-noteikumi-par-valsts-visparejas-videjas-izglitibas-standartu-un-visparejas-videjas-izglitibas-programmu-paraugiem) “Noteikumi par valsts vispārējās vidējās izglītības standartu un vispārējās vidējās izglītības programmu paraugiem”, kur definēti sasniedzamie rezultāti STEM mācību jomā un pilsoniskās līdzdalības caurviju prasmē, kas jāievēro norišu īstenošanā;

4.6. Ministru kabineta 2023. gada 22. augusta noteikumiem Nr. [474](https://likumi.lv/ta/id/344779-kartiba-kada-nodrosinama-izglitojamo-profilaktiska-veselibas-aprupe-pirma-palidziba-un-drosiba-izglitibas-iestades) “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos” (turpmāk – MK noteikumi Nr. 474), kas noteic pavadošo personu skaitu un nepieciešamību izglītības iestādes organizētajos vai atbalstītajos pasākumos;

4.7. [Invaliditātes likumu](https://likumi.lv/ta/id/211494-invaliditates-likums), uz tā pamata izdotajiem Ministru kabineta 09.10.2012. noteikumiem [Nr. 695](https://likumi.lv/ta/id/252140-kartiba-kada-pieskir-un-finanse-asistenta-pakalpojumu-izglitibas-iestade) “Kārtība, kādā piešķir un finansē asistenta pakalpojumu izglītības iestādē” un Ministru kabineta 18.05.2021. noteikumiem [Nr. 316](https://likumi.lv/ta/id/323301-noteikumi-par-asistenta-pavadona-un-aprupes-pakalpojumu-personam-ar-invaliditati) “Noteikumi par asistenta, pavadoņa un aprūpes mājās pakalpojumu personām ar invaliditāti”, kā arī pašvaldību saistošiem noteikumiem (ja attiecināms), kas noteic asistenta, surdotulka un pavadoņa nepieciešamību personām ar invaliditāti;

4.8. Eiropas Savienības struktūrfondu 2014.-2020. gada plānošanas perioda 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” ietvaros īstenotā projekta “Atbalsts priekšlaicīgas mācību pārtraukšanas samazināšanai” (“Pumpurs”) [izvērtējumu](https://www.ikvd.gov.lv/lv/media/4926/download?attachment), kur secināts, ka vidējais priekšlaicīgas mācību pārtraukšanas riska, kuru tostarp veido neattaisnoti kavējumi, izglītojamo īpatsvars ir 10 %[[5]](#footnote-6).

# III Likmes aprēķina vispārējie principi un pamatojums

1. Likmes aprēķins balstās uz šādiem principiem:
	1. **iepriekš noteikta** – MK noteikumu Nr. 882 22. punktā noteikts, ka sadarbības partnera izmaksām norišu apmeklēšanai piemēro vienkāršoto izmaksu metodiku;
	2. **taisnīga** – likmes apmērs noteikts, balstoties uz valsts budžeta programmā “Latvijas skolas soma” noteikto aprēķinu vienam izglītojamajam, un likmi paredzēts piemērot tādām pašām izmaksu pozīcijām, kā noteikts valsts budžeta programmā “Latvijas skolas soma”, un tiek piemērots visiem sadarbības partneriem vienādi;
	3. **objektīva** - likme tiek piemērota vienādi visu norišu izmaksām un vienādi visiem sadarbības partneriem;
	4. **pierādāma** – likme balstīta uz valsts budžeta programmas “Latvijas skolas soma” izmaksām, kas noteiktas MK noteikumos Nr. 817[[6]](#footnote-7). Iniciatīva “Latvijas skolas soma” tika ieviesta Latvijas valsts simtgades programmas ietvaros un tiek īstenota kopš 2018. gada, to ikgadēji finansējot no valsts budžeta[[7]](#footnote-8).

6. Viena vienība ir norise, kas saskaņā ar MK noteikumu Nr. 882 2. punktu ir papildus formālai izglītībai organizēta izglītojoša praktiska nodarbība plašākai mācīšanās pieredzei, mācību satura tematu padziļinātai apguvei, intereses un izpratnes veicināšanai STEM jomā vai pilsoniskās līdzdalības jomā.

7. Likmes apmērs ir 10 *euro* uz vienu izglītojamo par norisi, un tas ietver norišu apmeklēšanas un īstenošanas izmaksas, kurās saskaņā ar MK noteikumu Nr. 882 19.2. apakšpunktu var ietilpt:

7.1. norises ieejas maksa un izdevumi par biļetēm izglītojamiem un personām, kuras pavada grupu atbilstoši normatīvajiem aktiem, kas nosaka pavadošo personu skaitu (turpmāk – pavadošās personas);

7.2. maksa pakalpojuma sniedzējam par norises nodrošināšanu (tehniskās izmaksas, pakalpojuma sniedzēja personāla atlīdzība, tai skaitā autoratlīdzība, kas saistīta ar norises nodrošināšanu, pakalpojuma sniedzēja transporta izmaksas);

7.3. norises piekļuves (ieejas) maksa vai maksa par digitālās norises nodrošināšanu;

7.4. izdevumi (sabiedriskā transporta biļetes, izdevumi par degvielu un transporta nomu) izglītojamo un pavadošo personu nokļūšanai uz norises vietu un atpakaļ.

Tabula **“4.2.2.1. pasākuma ietvaros atbalstāmo norišu un**

**valsts budžeta programmas ietvaros atbalstāmo norišu salīdzinājums”**

| **Nr. p.k** | **Elements** | **4.2.2.1. pasākums** | **“Latvijas skolas soma”[[8]](#footnote-9)** |
| --- | --- | --- | --- |
| 1. | Mērķis un fokuss | Nodrošināt izglītojamajiem iespēju **apmeklēt norises** **STEM jomā un pilsoniskās līdzdalības jomā**, kas sekmē mācību satura sasniedzamo rezultātu un mērķu sasniegšanu, lai mācību procesā dažādotu mācīšanās pieredzi, efektīvāk sasaistītu mācību teoriju ar praksi, veicinātu izpratni par minēto jomu darba tirgus prasībām, radītu interesi par šo jomu apgūšanu un sekmētu turpmāko mācīšanās izvēli minētajās jomās | Nodrošināt skolēniem valsts apmaksātu iespēju **regulāri iepazīt** Latvijas kultūras vērtības un laikmetīgās izpausmes tā attīstot **kultūras izpratnes un izpausmes kompetenci**, mazinot sociālo nevienlīdzību un spēcinot lepnumu par savu valsti un tās cilvēkiem |
| 2. | Mērķa grupa | Visi izglītojamie, kas **klātienē apgūst pamata un vispārējās vidējās un profesionālās pamatizglītības vai profesionālās vidējās izglītības programmas un obligātās pirmsskolas sagatavošanas programmas** (atbilstoši 4.2.2.1. pasākuma tvērumam – pirmsskolas, pamatizglītības, vidējās izglītības pakāpe[[9]](#footnote-10)) | Visi skolēni, kas **klātienē apgūst pamata un vispārējās vidējās un profesionālās pamatizglītības vai profesionālās vidējās izglītības programmas** |
| 3. | Finansējuma saņēmēji | **Valsts pārvaldes iestāde**, kas piešķir finansējumu šādiem sadarbības partneriem: 1) **pašvaldībām**, kas ir pirmsskolas, vispārējās un profesionālās izglītības iestāžu dibinātājas,2) **valsts dibinātām** vispārējās un profesionālās izglītības iestādēm (tai skaitā koledžām), **valsts augstskolu** dibinātām akreditētām izglītības iestādēm un **citu juridisku personu** dibinātām akreditētām **pirmsskolas, vispārējās un profesionālās izglītības iestādēm**, kas īsteno Latvijā licencētas vispārējās izglītības programmas pirmsskolas, pamata un vidējās izglītības pakāpē un profesionālās izglītības programmas pamata un vidējās izglītības pakāpē | **Valsts pārvaldes iestāde**, kas valsts budžeta finansējumu kultūrizglītības programmas īstenošanai piešķir šādiem finansējuma saņēmējiem: 1) izglītības iestāžu dibinātājiem, ja izglītības iestādes dibinātājs ir **pašvaldība, cita atvasināta publiska persona vai privātpersona**;2) **valsts dibinātām** **profesionālās izglītības iestādēm un vispārējās vidējās izglītības iestādēm** |
| 4. | Finansējuma plānošanas principi | Atbilstoši Valsts izglītības informācijas sistēmas datiem par izglītojamo skaitu **iepriekšējā mācību gada 1.oktobrī** | Atbilstoši Valsts izglītības informācijas sistēmas datiem par izglītojamo skaitu **iepriekšējā mācību gada 1.oktobrī** |
| 5. | Attiecināmas norises | Norišu izvēlne **katalogā**, kurā iekļauj norises atbilstoši kvalitātes kritērijiem | Norišu izvēlne **katalogā**[[10]](#footnote-11), kurā iekļauj norises atbilstoši kvalitātes kritērijiem |
| 6. | Attiecināmās izmaksas | Izmaksas, kas **saistītas ar norises apmeklēšanu un īstenošanu** (ieejas biļetes, ieejas maksa, maksas pakalpojuma sniedzēja atlīdzība un tehniskās izmaksas, kas saistītas ar norises nodrošināšanu, transporta izmaksas, tai skaitā pakalpojuma sniedzējiem un mērķa grupai) | Izmaksas, kas **saistītas ar norises apmeklēšanu un īstenošanu** (ieejas biļetes, ieejas maksa, maksas pakalpojuma sniedzēja atlīdzība un tehniskās izmaksas, kas saistītas ar norises nodrošināšanu, transporta izmaksas, tai skaitā pakalpojuma sniedzējiem un mērķa grupai) |
| 7. | Attiecināmību pamatojošie dokumenti | **Atskaites** par notikušajām norisēm un tajās piedalījušos izglītojamo skaitu (metodikas pielikums) | **Atskaites** par notikušajām norisēm un tajās piedalījušos izglītojamo skaitu |
| 8. | Finansējuma avots | Eiropas Sociālais fonds Plus un valsts budžeta līdzfinansējums | Valsts budžets |

4.2.2.1. pasākumā un valsts budžeta programmā “Latvijas skolas soma” darbības un izmaksas ir līdzīgas, līdz ar to tiek piemērots vienāds izmaksu apmērs uz vienu norisi vienam izglītojamam. Valsts budžeta programmā “Latvijas skolas soma” tiek piedāvātas kultūrizglītības norises; 4.2.2.1. pasākumā tiek piedāvātas STEM un pilsoniskās līdzdalības norises, kuras nav iekļautas valsts budžeta programmā “Latvijas skolas soma”. 4.2.2.1. pasākumā dubultfinansējuma riska uzraudzību nosaka MK noteikumu Nr. 882 38. un 39. punkts un anotācijā iekļautā informācija.

# IV Rezultatīvais rādītājs, tā attiecināšana un iekļaušana maksājumu pieprasījumos

8. Vienas vienības apmēru attiecina finansēšanai maksājuma pieprasījumā atbilstoši sasniegtajam vienas vienības rezultatīvajam rādītājam.

9. Vienas vienības rezultāts ir notikusi norise:

9.1. kura atbilstoši noteiktiem kvalitātes kritērijiem ir iekļauta 4.2.2.1. pasākuma norišu katalogā;

9.2. kuras faktu un atbilstību apliecina sadarbības partnera iesniegta atskaite (veidlapa pievienota metodikas pielikumā).

10. Atbilstoši starp finansējuma saņēmēju un sadarbības partneri noslēgtajam sadarbības līgumam par 4.2.2.1. pasākuma īstenošanu noteikto norišu virsuzraudzību nodrošina 4.2.2.1. pasākuma finansējuma saņēmējs sadarbībā ar sadarbības partneru pilnvarotajām personām[[11]](#footnote-12), t.sk. pārliecinās par īstenošanas, dokumentēšanas un rezultātu atbilstību MK noteikumos Nr. 882 definētajiem 4.2.2.1. pasākuma īstenošanas nosacījumiem, tostarp MK noteikumu Nr. 882 3., 4., 5., 6. punktā, 19.2. apakšpunktā, 28. un 29. punktā minētajiem nosacījumiem.

11. Saskaņā ar metodikas pielikumā pievienoto atskaites formu likmi attiecina par notikušu norisi pilnā apmērā, ja tajā ir piedalījušies vismaz 90% plānotās mērķa grupas (izglītības iestādes, klases, grupas izglītojamie); likmi attiecina par notikušu norisi atbilstoši faktiski norisi apmeklējušo izglītojamo skaitam, ja tajā ir piedalījušies mazāk kā 90% plānotās mērķa grupas[[12]](#footnote-13).

12. Norišu izmaksas pārskata periodā attiecina, pamatojoties uz šādu formulu:

**A = N1+N2+N3+N4+[..]**

**A** – attiecināmā kopsumma

**N1** – viena norise, **N2** – otra norise, **N3** – trešā norise, **N4** – ceturtā norise, **[..]** – katra nākamā norise.

13. Notikušu norisi atbilstoši metodikas pielikumam uzskaita katru atsevišķi katrai klasei vai grupai (vai tās skaitliskajam apjomam, kam tā paredzēta norišu katalogā).

*Piemērs*

N1 – 5.a klases vizīte un vienas dienas profesijas izmēģinājums uzņēmumā M

N2 – 5.b klases vizīte un vienas dienas profesijas izmēģinājums uzņēmumā M

*savukārt*

N3 – 10.a un 10.b klases brauciens uz darbnīcu inovāciju centrā

N4 – 8. klases ekspozīcijas un praktiskās nodarbības apmeklējums muzejā

N5 – vieslektora vizīte skolā ar praktikumu fizikas padziļinātā kursa izglītojamajiem

14. Norises summu veido šādi parametri:

**N=S1 \* V1**

**N** – norise

**S1** – izglītojamo skaits, kas piedalījušies norisē saskaņā ar metodikas 11. punktā minēto

**V1**– likmes apmērs, kas norādīts metodikas 7.punktā

*Piemērs*

S1: no 5.a klases, kurā ir 26 izglītojamie, norisē piedalījās 23 (mazāk kā 90%); N1=23 \* 10 *euro*

S1: no 5.b klases, kurā ir 21 izglītojamais, norisē piedalījās 20 (vairāk kā 90%); N2=21 \* 10 *euro*

S1: no 10.a un 10.b klases, kurās kopā ir 30 izglītojamie, norisē piedalījās 27 (90%); N3=30 \* 10 *euro*

S1: no 8.klases, kurā ir 18 izglītojamie, norisē piedalījās 18 (100%); N4=18 \* 10 *euro*

S1: no izglītojamo kopskaita, kas apgūst fizikas padziļināto kursu, - 15, norisē piedalījās 15 (100%);

N5=15 \* 10 *euro*

15. Likmes ietvaros izglītojamo grupas norišu apmeklēšanai plāno ne vairāk kā divas pavadošās personas, izņemot gadījumus, kas pamatoti ar citos normatīvajos aktos noteikto, piemēram, Invaliditātes likumā un ar to saistītajos normatīvajos aktos.

16. Pārskata periods izmaksu iekļaušanai maksājumu pieprasījumā sadarbības partnerim tiek noteikts starp finansējuma saņēmēju un sadarbības partneri noslēgtajā sadarbības līgumā, bet ne retāk kā reizi ceturksnī (izņemot vasaras brīvlaika mēnešus – jūnijs, jūlijs, augusts). Likmi attiecina finansēšanai maksājumu pieprasījumā, pamatojoties uz sadarbības partnera atskaitē sniegto informāciju (metodikas pielikums).

*Piemērs*

Kopā pārskata periodā attiecināmā kopsumma A:

A=(23 \* 10 *euro*) + (21 \* 10 *euro*) + (30 \* 10 *euro*) + (18 \* 10 *euro*) + (15 \* 10 *euro*) = 1070 *euro*

17. Maksājumi 4.2.2.1.pasākuma projekta sadarbības partneriem notiek atbilstoši starp finansējuma saņēmēju un sadarbības partneri noslēgtā sadarbības līguma nosacījumiem un faktiskajām norisēm.

18. 4.2.2.1. pasākuma finansējuma saņēmējs Centrālajā finanšu un līgumu aģentūrā (turpmāk – sadarbības iestāde) iesniedz maksājuma pieprasījumu par notikušajām norisēm, pievienojot sadarbības partneru atskaites.

# V Noslēguma jautājumi

19. Sadarbības partnerim atbilstoši Eiropas Savienības struktūrfondu dokumentu uzglabāšanas prasībām jāglabā visi dokumenti, kas pierāda konkrēto projekta darbību īstenošanu un /vai rezultāta sasniegšanu, lai tos uzrādītu pārbaudēs un auditos. Pārējie izmaksu pamatojošie dokumenti (piemēram, maksājumu uzdevumi, rēķini u.c.) jāglabā atbilstoši nacionālo normatīvo aktu par grāmatvedības dokumentu uzglabāšanu prasībām.

20. Sadarbības iestāde un Revīzijas iestāde, kā arī citas fondu administrēšanā un uzraudzībā iesaistītās iestādes, izlases veidā var pieprasīt finansējuma saņēmējam un sadarbības partnerim iesniegt citus īstenoto darbību pamatojošos dokumentus, kas pamato maksājuma pieprasījumā sniegto informāciju, jo īpaši, ja ir radušās aizdomas par negodīgu rīcību maksājuma pieprasījuma sagatavošanas procesā vai, ja nepieciešams gūt pārliecību par izmaksu saistību ar konkrēto projektu. Izmaksu pamatojošie dokumenti finansējuma saņēmējam jāglabā nacionālos normatīvos aktos paredzētā kārtībā.

21. Ja likumā par valsts budžetu kārtējam gadam vai MK noteikumos Nr. 817 vai citā normatīvajā aktā par kārtību, kādā aprēķina un piešķir valsts budžeta finansējumu programmas "Latvijas skolas soma" īstenošanai, tiek noteikts cits norišu izmaksu apmērs nekā minēts metodikas 7. punktā, tad Izglītības un zinātnes ministrija kā atbildīgā iestāde divu mēnešu laikā pēc izmaiņu stāšanās spēkā nacionālajā regulējumā var rosināt atbilstošas izmaiņas metodikā, jauno likmi piemērojot tāda paša laika perioda ietvaros, kā valsts budžeta programmā “Latvijas skolas soma”.

22. Metodiku piemēro pēc tās apstiprināšanas, bet ne ātrāk kā pēc sadarbības līguma noslēgšanas starp finansējuma saņēmēju un sadarbības partneri.

23. Grozījumi metodikā stājas spēkā to parakstīšanas dienā, ja metodikā nav noteikts citādi.

24. Apstiprināto metodiku un tās grozījumus Izglītības un zinātnes ministrija nosūta Finanšu ministrijai un sadarbības iestādei un ievieto tīmekļa vietnē esfondi.lv.

*Pielikums. 1.lapa “Kopsavilkums”*



*Pielikums. 2.lapa*



*Pielikums. 3.lapa*



1. Valsts izglītības attīstības aģentūra [↑](#footnote-ref-2)
2. Skatīts: 06.02.2025. [↑](#footnote-ref-3)
3. Ministru kabineta noteikumu Nr. 817 sākotnējās ietekmes novērtējuma ziņojuma (anotācijas) 6.2. sadaļa. [↑](#footnote-ref-4)
4. Skatītas: 06.02.2025. [↑](#footnote-ref-5)
5. <https://www.ikvd.gov.lv/lv/media/4926/download?attachment> (57.lpp.) [↑](#footnote-ref-6)
6. Finansējuma aprēķinā iekļautais apmērs uz bērnu skaidrots MK noteikumu Nr. 817 sākotnējās ietekmes novērtējuma ziņojuma (anotācijas) 6.2. sadaļā. [↑](#footnote-ref-7)
7. Valsts budžeta līdzekļi ir piešķirti saskaņā ar likumu par valsts budžetu kārtējam gadam un saistīto normatīvo regulējumu, kas bija spēkā kārtējā gadā vai mācību gada semestrī, un metodikas izstrādes brīdī zaudējuši spēku. [↑](#footnote-ref-8)
8. <https://latvijasskolassoma.lv>; skatīts: 06.02.2025. [↑](#footnote-ref-9)
9. Pirmsskolas vecums pamatojams ar to, ka obligātais izglītības vecums ir no pieciem gadiem ([Izglītības likuma](https://likumi.lv/ta/id/50759-izglitibas-likums) 4.pants). Turklāt agrīnas iesaistes nepieciešamību pamato vairāki pētījumi (t.sk. [Pētījums par izglītības piedāvājuma pārklājumu un izglītojamo iesaisti STEM jomā](https://ppdb.mk.gov.lv/datubaze/petijums-par-izglitibas-piedavajuma-parklajumu-un-izglitojamo-iesaisti-stem-joma/)). Iesaistot un ieinteresējot bērnus agrīnā vecumā, ir lielāka iespēja, ka šī pieredze ietekmēs bērna izvēles nākotnē. [↑](#footnote-ref-10)
10. Pieejams Latvijas skolas soma mājaslapā: <https://latvijasskolassoma.lv/kulturas-norisu-piedavajums/>; skatīts: 06.02.2025. [↑](#footnote-ref-11)
11. 4.2.1.1. pasākuma sadarbības partnera metodiķis vai cita pašvaldības vai izglītības iestādes nozīmēta persona, kura organizēs norišu plānošanu un koordināciju pašvaldībā vai izglītības iestādē, un būs atbildīgā par dokumentu apriti. [↑](#footnote-ref-12)
12. Piemēram, ja izglītojamo skaits klasē ir 26 un no tiem norisē piedalījušies 23 izglītojamie, kas ir 88,46% jeb mazāk kā 90%, norises izmaksas attiecina atbilstoši faktiskajam norisi apmeklējušo skolēnu skaitam (23 izglītojamie x10 *euro*); taču, ja no tiem piedalījušies 24 skolēni, kas ir 92,30% jeb vairāk kā 90%, norises izmaksas attiecina 100% apmērā (26 izglītojamie x 10 *euro*). [↑](#footnote-ref-13)